Praktisk føring av regnskap for et utvalg legemiddelformer

Mikstur

Oppmåling gjøres med egnet måleredskap i forhold til dosering (måleskje, målebeger eller oral sprøyte).

I regnskapsskjemaet føres dosen som er ordinert/målt opp i mL. Gjenværende beholdning skrives som forrige beholdning minus aktuelt uttak, og signeres, med dobbeltkontroll.

Om en ved øyemål vurderer at beholdning angitt i regnskapsskjema er feil, må det gjøres en måling av restmengde i flasken. Gjennomført kontroll dokumenteres utført i regnskapsskjema, og et eventuelt avvik følges opp iht. pkt. 5.8 i A- og B-preparater - kontroll med innkjøp og forbruk. Når en tar ut restbeholdningen fra flasken må en sikre at beholdning angitt i regnskapsskjemaet stemmer overens med reell beholdning. Det føres en egen linje merket «svinn» for det volumet som eventuelt ikke finnes i flasken. Om restbeholdningen i flasken ikke er nok til aktuell dose, bør en vurdere å kassere resten, og i stedet måle opp hele dosen fra ny flaske. Kassert mengde og eventuelt svinn føres på hver sin linje i regnskapsskjemaet.

Legemidler i hetteglass

I regnskapsskjemaet føres dosen som er ordinert/målt opp i mL. Gjenværende beholdning skrives som forrige beholdning minus aktuelt uttak, og signeres, med dobbeltkontroll.

Om en ved øyemål vurderer at beholdning angitt i regnskapsskjemaet er feil, må dette kommenteres i regnskapsskjemaet. Enhetsleder må varsles, og følge dette opp iht. pkt. 5.8 i A- og B-preparater - kontroll med innkjøp og forbruk. Når en tar ut restbeholdningen fra hetteglasset må en sikre at beholdning angitt i regnskapsskjemaet stemmer overens med reell beholdning. Det føres en egen linje merket «svinn» for det volumet som eventuelt ikke finnes i hetteglasset. Om restbeholdningen i hetteglasset ikke er nok til aktuell dose, bør en vurdere å kassere resten, og i stedet trekke opp hele dosen fra nytt hetteglass. Kassert mengde og eventuelt svinn føres på hver sin linje i regnskapsskjemaet.

Smertepumper med sprøyter tilberedt på post

Uttak av hvert A- og B-preparat som brukes i tilberedning av sprøyten føres på sine respektive regnskapsskjema og signeres, med dobbeltkontroll.

Om ikke hele innholdet i sprøyten blir administrert til pasient, kasseres restbeholdningen fra sprøyten i Seponett for flytende legemidler se Avfallshåndtering, legemidler. Samtidig føres dette som kassasjon i regnskapsskjemaet for det legemidlet som utgjør størst mengde av innholdet i smertepumpen. Det føres en egen linje merket «kassasjon av smertepumpe til NN pga. endret dose/seponert/annet», angi mengde som kasseres, og signer, med dobbeltkontroll. Ny beholdning skal ikke angis da mengden av legemiddelet brukt i tilberedning av sprøyten allerede er ført ut av regnskapet.

Standard EDA-blanding

Uttak føres i regnskapsskjema som for andre A- og B-preparater.

Om ikke hele innholdet i posen blir administrert til pasient kasseres restbeholdningen i posen i Seponett for flytende legemidler. Ved restvolum i posen over 50 mL, kan retur til apotek etter gjeldende regler vurderes, se Avfallshåndtering, legemidler. Det føres en egen linje i regnskapsskjemaet merket «kassasjon av EDA til NN pga. endret dose/seponert/annet», angi mengde som kasseres, og signer, med dobbeltkontroll. Ny beholdning skal ikke angis da hele posen allerede er ført ut av regnskapet.

Smertepumper/kassetter tilberedt på apotek

Om ikke hele innholdet i pumpen/kassetten blir administrert til pasient, kasseres fortrinnsvis restbeholdningen i Seponett for flytende legemidler. Dette føres som kassasjon på et nytt regnskapsskjema, merket «kassasjon av smertepumpe til NN pga. endret dose/seponert/annet», angi mengde og signer, med dobbeltkontroll. Ny beholdning skal ikke angis da legemiddelet er mottatt fra apotek.

Alternativt til kassering i Seponett kan pumpen/kassetten returneres til apoteket, se Avfallshåndtering, legemidler.

Referanser

Interne referanser

1.2.2.2-09	Avfallshåndtering, legemidler
1.2.2.4-01	A- og B-preparater - kontroll med innkjøp og forbruk
1.2.2.4-07	Brukerveiledning til rapporter for A- og B-preparater fra Meona LOG

Eksterne referanser

Endringer siden forrige versjon

Forlenget gyldighet til 05.06.2024